Echipa Universității Naționale de Știință și Tehnologie POLITEHNICA București a reprezentat România la competiția – WorldSkills International Pressure Test (IPT) – unde s-a clasat pe locul I

Urmare a clasării POLITEHNICA București pe Locul I pe ţară în competiția națională interuniversitară „Olimpiada Națională de Integrare Roboți Industriali Fanuc – Euroskills 2025”, în vederea pregătirii participării la competiția WorldSkills Shanghai 2026, în perioada 20-24 Aprilie 2026, echipa reprezentativă a României formată din studenții Chelaru Larisa Georgiana și Stineru Daniel, studenți în anul 4 la specializarea Robotică, din cadrul UNSTPB, Facultea de Inginerie Industrială și Robotică, Departamentul Roboți și Sisteme de Producție s-a clasat pe LOCUL I la competiția “WorldSkills International Pressure Test (IPT) – Robot Systems Integration” – Birmingham UK, surclasând competitorii internaționali participanți la aceasta competiție.

Participarea la competiția WorldSkills International Pressure Test (IPT) – Robot Systems Integration – Birmingham UK a reprezentat o oportunitate valoroasă de validare a competențelor tehnice câștigate până în prezent de echipa reprezentativă a României, într-un context internațional, competitiv și puternic ancorat în cerințele industriei.

Evenimentul s-a desfășurat pe parcursul a trei zile, în cadrul expoziției MACH Exhibition 2026, organizată o dată la doi ani și considerată una dintre cele mai importante manifestări dedicate prezentării tehnologiilor de producție și automatizărilor indusriale din Regatul Unit. Expoziția reunește sute de companii și mii de specialiști din domenile robotică industrială, prelucrări mecanice, fabricație digitala și Industria 4.0.

Competiția s-a desfășurat la National Exhibition Centre Birmingham (NEC), unul dintre cele mai mari centre expoziționale din Europa, recunoscut pentru organizarea unor evenimente internaționale de anvergură și pentru infrastructura sa modernă.

Participarea echipei României la aceasta competiție s-a realizat sub îndrumarea expertului WorldSkills, Vlad Feneșan, reprezentant FANUC Romania, care a oferit suport tehnic și mentorat pe întreaga durată a pregătirii și desfășurării competiției. Suportul financiar necesar participării echipei reprezentative a României la aceasta competiție a fost asigurat de către Universitatea Națională de Știință și Tehnologie Politehnica din București.

Pe durata celor trei zile de concurs, echipele participante au avut de realizat o aplicație complexă de integrare robotică industrială, simulând un flux complet de producție.

Tema competiției a inclus:

alimentarea automată a unui strung orizontal;

realizarea unui proces de debavurare;

asamblarea cilindrilor;

verificarea finală a ansamblului.

Pe lângă cerințele de bază, proiectul a fost extins prin integrarea unor tehnologii avansate:

utilizarea unui sistem de vedere artificială pentru identificarea pozițiilor inițiale de preluare;

implementarea unei inspecții vizuale pentru validarea ansamblului final.

Criteriile de jurizare

Evaluarea soluțiilor dezvoltate a fost realizată pe baza unor criterii riguroase, relevante pentru mediul industrial real:

corectitudinea și optimizarea mișcărilor robotului;

timpul de execuție al ciclului de lucru;

respectarea normelor de siguranță;

realizarea simulării offline utilizând software-ul Fanuc RoboGuide;

dezvoltarea interfețelor HMI (Human-Machine Interface);

calitatea și completitudinea documentației tehnice finale.

Rezultate și performanță

România a participat în competiție alături de echipa din Regatul Unit, selectată pentru a reprezenta această țară la WorldSkills Shanghai 2026, una dintre cele mai importante competiții internaționale de competențe profesionale.

În urma evaluării finale, echipa României, formată din Chelaru Larisa Georgiana și Stineru Daniel, a obținut un rezultat absolut remarcabil, clasându-se pe Locul I, cu un scor de aproximativ 89% din punctajul maxim, depășind echipa UK, care a obținut aproximativ 82%.

Vizite oficiale și relevanța instituțională

În cadrul expoziției, echipa României a avut onoarea de a primi vizita reprezentanților Consulatului General al României la Birmingham, printre care doamna Mihaela Savu, Consul General.

Această întâlnire a constituit un prilej important de dialog privind rolul educației tehnice, al formării profesionale și al colaborării internaționale în dezvoltarea competențelor necesare industriei moderne. Interesul manifestat față de inițiativele educaționale și performanțele obținute subliniază importanța susținerii tinerilor specialiști în domenii de vârf precum automatizarea și robotica.